Source: http://galamus.hu/index.php?option=com_content&view=article&id=454397:6008808-valsagos-allapotban-kerult-korhaza-branimir-glavas&catid=77&Itemid=186
Timestamp: 2020-01-17 14:49:54
Document Index: 34706951

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Galamus - Válságos állapotban került kórházba Branimir Glavas
MTI 2015. március 31., kedd 15:01
A zágrábi megyei bíróság tanácsa a lapértesülés megjelenése után úgy döntött kedden Glavas ügyvédeinek kérésére, hogy egészségügyi állapota miatt szabadlábra helyezik a tábornokot.
A Vecernji List szerint Glavas 20 kilót fogyott, és továbbra is elutasítja az ételt, a gyógyszereket és az infúziót. Az orvosoknak megengedte ugyan, hogy megvizsgálják, de semmilyen segítséget nem hajlandó elfogadni. Párttársai, a Szlavónia és Baranya Horvát Demokratikus Szövetség (HDSSB) tagjai szerint Glavas a 26 napja tartó éhségsztrájk miatt életveszélyes állapotba került - írta a lap.
A horvát alkotmánybíróság januárban érvénytelenítette Glavas nyolcéves börtönbüntetését, amelyet a horvát legfelsőbb bíróság szabott ki rá háborús bűncselekményekért. A taláros testület perújrafelvételt rendelt el. Néhány héttel szabadlábra helyezése után - március elején - a legfelsőbb bíróság elrendelte a volt tábornok újbóli letartóztatását, Glavas pedig éhségsztrájkba kezdett.
A bíróság hétfőn 2016. május 5-ig meghosszabbította Branimir Glavas vizsgálati fogságát, ügyvédei azonban kérelmezték, hogy, egészségügyi állapota miatt engedjék szabadon. A zágrábi megyei bíróság tanácsa méltányolta a kérést, és kedden szabadlábra helyezte. Az ügyészség azonban bejelentette, hogy fellebbezni fog a határozat ellen.
A volt tábornok Eszék védelmét irányította a horvátországi háborúban, s a helyi média szerint „élet és halál ura” volt a Dráva-parti városban. A vádak szerint 1991-ben félkatonai alakulatot szervezett Eszéken, és szerbek elrablására, megkínzására, meggyilkolására adott parancsot alárendeltjeinek.